KIRJALLINEN KYSYMYS E-2650/00 esittäjä(t): María Sornosa Martínez (PSE) komissiolle. Uusia tietoja Júcar-Vinalopón (Valencia) juoksuttamisesta aiheutuvista ympäristöhaitoista.



Virallinen lehti nro 136 E , 08/05/2001 s. 0066 - 0067



KIRJALLINEN KYSYMYS E-2650/00 esittäjä(t): María Sornosa Martínez (PSE) komissiolle (1. elokuuta 2000) Aihe: Uusia tietoja Júcar-Vinalopón (Valencia) juoksuttamisesta aiheutuvista ympäristöhaitoista Kysymyksessä E-0819/00(1) kiinnitin komission huomion suuriin ympäristöhaittoihin, joita Júcar-Vinalopón juoksuttamishankkeen toteuttaminen todennäköisesti aiheuttaa alueen suojellulle kasvi- ja eläinkunnalle. Espanjan ornitologiyhdistyksen SEOn viimeisen tiedotteen mukaan hankkeesta kärsisivät käytännössä direktiivin 79/409/ETY(2) liitteessä I suojeltaviksi määrättyjen käärmekotkan, maakotkan, kanahaukan, vuorikotkan, kääpiökotkan, muuttohaukan, huuhkajan sekä alppivariksen populaatiot. SEOn mukaan juoksutushankkeen toteuttaminen pienentäisi kyseisiä populaatiota mm. seuraavista syistä: töiden nostattama pöly, ihmisten toiminta, maaperän heikentyminen ja metsien osittainen häviäminen, pesintäpaikkojen tuhoutuminen sekä jokien virtauksen muuttuminen. Vaikutukset näkyisivät erityisen selvästi Albuferan-järven luonnonpuistossa (lintujen erityissuojelualue ZEPA nro 159), joka saa vetensä Júcarista (vrt. kysymys E-0819/00). Lisäksi tuoreessa selvityksessä nimeltä Hydrogeologinen tutkimus ja säännöt Caroigin alueen pohjavettä johtavan kerrostuman käytölle, johon on mahdollisuus tutustua Júcarin hydrografisessa yhdistyksessä, vahvistetaan, että ylijäämävettä ei ole, vaikka juoksutusten rakentamista perusteltiin juuri tällä. Kertomuksessa viitataan siihen, että Caroigin alueen läpi kulkevaa tämänhetkistä hanketta varten voidaan tulevaisuudessa joutua ottamaan vettä maan alta Alicanten rannikon uusia rakennushankkeita silmällä pitäen, koska siellä vedestä on jo pulaa, ja lisää vettä tarvitaan, jos hankkeet laajenevat entisestään. Vastauksessaan edellä mainittuun kirjalliseen kysymykseen (päivätty 16. toukokuuta) komissio ilmoittaa, että se ei vielä pysty selvittämään, annetaanko Júcar-Vinalopón juoksuttamishankkeelle rahoitusta yhteisön varoista. Tietääkö komissio tässä kysymyksessä mainitun kahden uuden asiakirjan sisällöstä? Onko komissio jo hyväksynyt jotain tukea kyseiselle hankkeelle? Miten komissio aikoo taata edempänä ja direktiivin 79/409/ETY liitteessä mainittujen lintujen suojelun? Mitä toimenpiteitä komissio toteuttaa, jotta Albuferan luonnonpuiston suojelualueelle ei aiheutuisi vahinkoa? (1) EYVL C 53 E, 20.2.2001, s. 29. (2) EYVL L 103, 25.4.1979, s. 1. Margot Wallströmin komission puolesta antama vastaus (9. lokakuuta 2000) Komissio ei ole tietoinen parlamentin jäsenen mainitseman kahden raportin sisällöstä. Huomattakoon, että komissio selvittää Júcar-Vinalopón juoksuttamishankkeen ympäristövaikutuksia samoista seikoista esitetyn kanteen tutkinnan yhteydessä. Komissio on tutkinut kantajan ja parlamentin jäsenen esittämiä seikkoja. Komissio on pyytänyt Espanjan viranomaisia esittämään kommenttinsa mainitusta hankkeesta. Se pyytää kommentteja luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) soveltamisesta kyseisessä tapauksessa. Rakennerahastojen uudella ohjelmakaudella ei Valencian aluetta koskevissa rahoituspyynnöissä (useista rahastoista rahoitetut toimintaohjelmat ja koheesiorahastohankkeet) viitattu parlamentin jäsenen mainitsemaan hankkeeseen. Kyseinen hanke ei näin ollen kuulu alkuperäiseen alueen kehittämisohjelmaan. Komissio ottaa kuitenkin yhteisön ympäristölainsäädännön huomioon kyseisen ohjelman ja kyseisten hankkeiden tarkastelussa ja ennen niiden hyväksymistä. (1) EYVL L 103, 25.4.1979, s. 1.